Podlitiek: Mashaba wil terug, IMF sien nie lig en Beloftebos dryf wigOpgestel deur die Podlitiek-span Herman Mashaba, oudburgemeester van Johannesburg en nou ook leier van The People’s Dialogue. (Foto: Twitter) Die Podlitiek-span kyk hierdie week na Herman Mashaba wat soos ŉ feniks ŉ politieke loopbaan probeer herbou, die IMF wat swak ekonomiese groei vir Suid-Afrika voorspel, asook die groot oproer oor ŉ trouvenue in die Kaap wat weier om ŉ gay paartjie daar te laat trou. Met Ernst, Daniël en Paul agter die mikrofone spring Podlitiek weg deur te kyk na die sakeman en politikus Herman Mashaba se nuutste politieke skuif. Alhoewel Mashaba in die verlede ŉ liefde vir die vrye mark getoon het, wil dit al hoe meer voorkom asof die voormalige burgemeester van Johannesburg, tesame met voormalige DA-leier Mmusi Maimane, ŉ meer sosiaal-demokratiese party daar wil stel. Podlitiek wonder onder mekaar of daar nog ruimte in die Suid-Afrikaanse politiek is, en watter stemme Mashaba en Maimane moontlik in hul visier het. ŉ Volgende storie waarby stilgehou word, is die slegte, maar nie onvoorspelbare, nuus dat die Internasionale Monetêre Fonds vandeesweek besluit het om Suid-Afrika se groeivooruitsig vir 2020 af te skaal na 0,8% toe – dit nadat dieselfde liggaam aan die einde van 2019 voorspel het dat Suid-Afrika moontlik tot 1,1% groei in 2020 kan sien. Met bevolkingsgroei wat aansienlik vinniger plaasvind as ekonomiese groei, wonder Podlitiek waarheen nou vir ons geliefde moederland… Laastens word gekyk na die nuus oor die Beloftebos-trouvenue, wat voet by stuk hou dat hul geen homoseksuele huwelike toelaat nie. Vir die Podlitiek-span bied hierdie nuusbrokkie ŉ gulde geleentheid om hul etiese hoedjies aan te trek en te oorweeg wat die regte optrede van die onderskeie rolspelers in hierdie situasie is. Moet ons maar net die markkragte toelaat om te bepaal watter organisasies oorleef, of behoort groter liggame oor die mag te beskik om organisasies in ŉ ideologiese rigting te druk? By Podlitiek lewer ons nie net die nuus nie, ons maak dit. Luister Podlitiek. Die Podlitiek-span bestaan uit Hermann Pretorius (IRV), Ernst van Zyl (AfriForum), Paul Maritz (Solidariteit) en Daniël Eloff (Hurter Spies Ing.).